גרשון בן-שחר

גרשון בן-שחר (נולד ב-25 במאי 1942 בירושלים) הוא פרופסור אמריטוס במחלקה לפסיכולוגיה של האוניברסיטה העברית בירושלים. היה נשיא האוניברסיטה הפתוחה. בעבר שימש באוניברסיטה העברית בתפקידים: ראש המחלקה לפסיכולוגיה, דיקן הפקולטה למדעי החברה ופרו-רקטור. הוא חקר את התפתחות מערכת המיון לאוניברסיטאות, ואת יחסי הגומלין בינה לבין החינוך העל-יסודי. חתן פרס ישראל לחקר הפסיכולוגיה לשנת ה'תשפ"ד (2024). נולד בירושלים בשנת 1942. את שירותו הצבאי עשה בנח"ל. למד לתואר ראשון בסטטיסטיקה ובפסיכולוגיה, וכן לתואר שני ודוקטורט בפסיכולוגיה באוניברסיטה העברית בירושלים. כבר עם סיום עבודת המוסמך שלו, בשנת 1970, החל להקים את יחידת הבחינות בפקולטה למדעי החברה, במטרה לבנות מערכת בחינות אובייקטיבית, וכן מערך מיון לקבלת סטודנטים בפקולטה למדעי החברה. מערכת הבחינות, שכונתה לימים "הפסיכומטרי", אומצה תוך זמן קצר על ידי שאר הפקולטות באוניברסיטה, והיוותה את התשתית להקמת המרכז הארצי לבחינות ולהערכה. בעקבות זאת זכה לכינוי "האבא של הפסיכומטרי". במקביל לעבודת הפיתוח של הבחינה הפסיכומטרית, השלים בן-שחר את הדוקטורט בפסיכופיזיולוגיה, תוך התקדמות בחקר תגובות אוריינטציה (OR), ובתהליך ההביטואציה (habituation, התרגלות), שהן תגובות התנהגותיות ופיזיולוגיות לשינויים בסביבה או לגירויים חדשים, וכן לגירויים בעלי משמעות מיוחדת בעבור הפרט; כמו כן התמחה באבחון מידע באמצעות תגובות פיזיולוגיות. הוא התעניין ביישומים של המחקר, בכך שתופעות פסיכו-פיזיולוגיות עשויות להצביע על מידע חבוי על התנסויות אנושיות. הוא סיים את עבודת הדוקטורט בשנת 1975, ובילה שנה אחת בלימודי פוסט-דוקטורט באוניברסיטת נורת'ווסטרן שבאילינוי, ארצות הברית, שם התמחה במחקר הערכה. בשנת 1976 התקבל כמרצה במחלקה לפסיכולוגיה באוניברסיטה העברית. הוא המשיך את מחקריו בתחום הפסיכופיזיולוגיה ובתחום המדידה החינוכית והפסיכולוגית. בן-שחר הוא בין החוקרים המובילים בעולם כיום בנושא אבחון מידע באמצעות תגובות פיזיולוגיות. מחקריו בנושאים תגובות אוריינטציה ואיבחון פסיכו-פיזיולוגי פורסמו בכתבי העת המובילים בעולם, וכן בשני ספרים. בין השאר, מחקריו הביאו אותו למסקנה ש"גילוי האמת" באמצעות מכשיר הפוליגרף, שאמור להיות יישום של עקרונות פסיכופיזיולוגיים, הוא חסר לחלוטין בסיס מדעי. בסדרת מאמרים וחוות דעת מקצועיות טען בן-שחר, שיש להחליף את השיטה הקיימת המיועדת לאבחון שקרים בשיטה המיועדת לאבחון מידע, שהיא בעלת תוקף מדעי מבוסס. מאמצים אלו השפיעו על הפסילה של בדיקת הפוליגרף כראיה קבילה בהליכי שיפוט פלילי בישראל. ב-1 באוקטובר 2003 החל לכהן כנשיא האוניברסיטה הפתוחה, ומילא את התפקיד במשך 5 שנים. בתפקיד זה שקד על קידום החזון שלו באשר להשכלה גבוהה. על פי חזונו, יש לטפח מצוינות באמצעות מוסדות אקדמיים בעלי סף קבלה גבוה; ובמקביל להם לספק השכלה גבוהה לכל, באמצעות מכללות ומוסדות חינוך נגישים לכל דורש, תוך שמירה על רמה אקדמית גבוהה. עם סיום כהונתו באוניברסיטה הפתוחה חזר לעסוק במחקר באוניברסיטה העברית. בשנת 2011 זכה פרופ' בן-שחר בפרס א.מ.ת (אמנות, מדע ותרבות) על תרומתו לאבחון פסיכופיזיולוגי. בטקס קבלת הפרס הוא נבחר לשאת דברים בשם מקבלי הפרס. בשנת 2024 זכה פרופ' בן-שחר בפרס ישראל בתחום חקר הפסיכולוגיה. בן-שחר תרם חלק מכספי הפרס לפורום המשפחות השכולות הישראלי-פלסטיני. Ben-Shakhar, G., Furedy, J.J.: Theories and Applications in the Detection of Deception: A Psychophysiological and International Perspective. New York, Springer-Verlag, 1990 Verschuere, B., Ben-Shakhar, G., Meijer, E.: Memory detection: theory and application of the Concealed Information Test. Cambridge University Press, 2011 Ben-Shakhar, G. (1977): A further study of dichotomization theory in detection of information. Psychophysiology, 14, 408-413 Ben-Shakhar, G., Lieblich, I. (1982): The dichotomization theory for differential autonomic responsivity reconsidered. Psychophysiology, 19, 277-281 Ben-Shakhar, G., Beller, M. (1983): An application of decision-theoretic model to a quota-free selection problem. Journal of Applied Psychology, 68, 137-146 Ben-Shakhar, G., Bar-Hillel, M. Lieblich, I. (1986): Trial by polygraph: Scientific and juridical issues in lie detection. Behavioral Science and the Law, 4, 459-479 Ben-Shakhar, G., Gati, I.(1987): Common and distinctive features of verbal and pictorial stimuli as determinants of psychophysiological responsivity. Journal of Experimental Psychology: General, 116, 91-105 Elaad, E., Ben-Shakhar, G. (1989): Effects of motivation and verbal response type on psychophysiological detection of information. Psychophysiology, 26, 442-451 Gati, I., Ben-Shakhar, G. (1990): Novelty and significance in orientation and habituation: A feature-matching approach. Journal of Experimental Psychology: General, 119, 251-263 Ben-Shakhar, G., Bar-Hillel, M., Bilu, Y., Shefler, G. (1998): Seek and ye shall find: A confirmation bias in clinical judgment. Journal of Behavioral Decision Making, 11, 235-249 Ben-Shakhar, G., Bar-Hillel, M., Kremnitzer, M. (2002): Trial by polygraph: Reconsidering the use of the GKT in court. Law and Human Behavior, 26, 527-541 Ben-Shakhar, G., Elaad, E. (2003): The validity of psychophysiological detection of deception with the Guilty Knowledge Test: A meta-analytic review. Journal of Applied Psychology, 88, 131-151 Gronau, N., Cohen, A., Ben-Shakhar, G. (2003): Dissocations of personally-significant and task-relevant distractors inside and outside the focus of attention: A combined behavioral and psychophysiological study. Journal of Experimental Psychology: General, 132, 512-529 Carmel, D., Dayan, E., Naveh, A., Raveh, O., Ben-Shakhar, G. (2003): Estimating the validity of the Guilty Knowledge Test from simulated experiments: The external validity of Mock Crime studies. Journal of Experimental Psychology: Applied, 9, 261-269 Gronau, N., Cohen, A., Ben-Shakhar, G. (2009): Distractor interference in focused attention tasks is not mediated by attention capture. Quarterly Journal of Experimental Psychology, 62, 1685-1695 Nahari, G. Ben-Shakhar, G. (2011): Psychophysiological and behavioral measures for detecting concealed information: The role of memory for crime details. Psychophysiology, 48, 733-744 Breska, A., Ben-Shakhar, G. Gronau, N. (2012): Algorithms for detecting concealed knowledge among groups when the critical information is unavailable. Journal of Experimental Psychology: Applied, 18, 292-300. DOI: 10.1037/a0028798 Ben-Shakhar, G. (2012): Current Research and Potential Application of the Concealed Information Test: An overview. Frontiers in Psychology, September 2012, Volume 3, Article 342. DOI: 10.3389/fpsyg.2012.00342 קורות חייו של גרשון בן-שחר ב"עדכן", ביטאון האוניברסיטה הפתוחה תואר "עמית של כבוד" לגרשון בן-שחר ולפרופ' מרים בן-פרץ, מאת האוניברסיטה הפתוחה גרשון בן שחר (1942-), דף שער בספרייה הלאומית גרשון בן שחר, קשר בין תגובתיות אוטונומית דיפרנציאלית לגרויים הרלוונטיים לאורגניזם לבין דפוס ההביטואציה לגרויים אלה, חיבור מוגש לשם קבלת תואר דוקטור בפילוסופיה. ירושלים : האוניברסיטה העברית בירושלים, תשל"ה 1975. בהנחיית פרופ' שלמה קוגלמס וד"ר ישראל ליבליך. ראו: פוליגרף#ההיבט המשפטי זוכי פרס א.מ.ת, 2011 אחרי סערת הביטול והתקפלות שר החינוך: פרס ישראל הוענק לאיל ולדמן, באתר מעריב אונליין, 14 במאי 2024 אורי סלע‏, חתן פרס ישראל בחקר הפסיכולוגיה העביר חלק מכספי הפרס לפורום משפחות שכולות ישראלי-פלסטיני, באתר וואלה, 22 במאי 2024